b'\n_START_ARTICLE_\nDafas\n_START_PARAGRAPH_\nDafas (arab. \xd8\xaf\xd9\x81, azer. d\xc9\x99f, uzb. doyra)\xc2\xa0\xe2\x80\x93 mu\xc5\xa1amasis membranofonas, r\xc4\x97minis b\xc5\xabgnas. Paplit\xc4\x99s daugiausia Viduriniuosiuose Rytuose (Iranas, Afganistanas, Tad\xc5\xbeikistanas, Pakistanas), Turkijoje, Indijoje, Azerbaid\xc5\xbeane ir kt._NEWLINE_Daf\xc4\x85 sudaro medinis r\xc4\x97mas, ant kurio \xc4\xaftempiama oda membrana (dabar da\xc5\xbeniau plastiku). Neretai ant dafo r\xc4\x97mo pritvirtinami metaliniai \xc5\xbeiedai ar pir\xc5\xa1tiniai cimbolai, \xc5\xbevangantys mu\xc5\xa1ant b\xc5\xabgn\xc4\x85 (pana\xc5\xa1iai kaip grojant tamburinu). Grojant dafas laikomas abiem rankomis ir yra mu\xc5\xa1amas delnais. Instrumentu paprastai akompanuojama atliekant mugam\xc4\x85 ar kit\xc4\x85 orkestrin\xc4\x99 muzik\xc4\x85._NEWLINE_Manoma, kad dafas i\xc5\xa1rastas Senov\xc4\x97s Persijoje, i\xc5\xa1 kurios paplito po aplinkinius kra\xc5\xa1tus. Viduram\xc5\xbeiais \xc5\xa1\xc4\xaf instrument\xc4\x85 pla\xc4\x8diai naudojo sufijai.'